Van Avermaet jagter klassementsresultat i Binck Bank Tour Feltet.dk
10. august 2019 19:04Foto: A.S.O. / Alex Broadway / Pauline Ballet
CCC-stjernen skal forsøge at vinde etapeløbet for første gang.
Der er blot et par dage til, at Binck Bank Tour starter, og derfor har CCC nu udtaget deres hold til WorldTour-løbet. Det polske hold har målet klart, da de satser på, at Greg Van Avermaet kan sikre dem succes i klassementet.
Selvom Jakub Mareczko får sine chancer i massespurterne, er holdet primært bygget op om den olympiske mester. Den 34-årige belgier er de sidste fem år sluttet i top seks i det hollandsk-belgiske etapeløb, og han tror på, at han kan fortsætte den gode stime.
”Binck Bank Tour er et løb, der altid har passet godt, og det er et, jeg altid kan lide at komme tilbage til. Jeg var glad for min præstation i San Sebastian, og jeg var i stand til at vise, at jeg stadig har god form i benene,” siger Van Avermaet i en pressemeddelelse.
”Mit mål er endnu en gang at gå efter et godt klassementsresultat. Jeg tror, at etaperne til Houffalize og Gerardsbergen samt den korte enkeltstart [4., 7. og 6. etape] bliver de mest afgørende, og jeg er meget motiveret. Vi må se, hvordan min krop reagerer, men jeg synes, at vi har et stærkt hold, og jeg ser frem til løbet.”
Greg Van Avermaets bedste placering i Binck Bank Tour er en andenplads.
CCC Binck Bank Tour
Jakubo Mareczko
Guillaime Van Keirsbulck